Končno poročilo pooblaščenca za zaslišanje (1)

Zadeva AT.40023 – Čezmejni dostop do plačljive televizije

Zaveze skupin podjetij Sky, Disney, NBCUniversal, Sony Pictures in Warner Bros.

(2019/C 132/05)

(1) To poročilo zadeva osnutek sklepa o zavezah v skladu s členom 9 Uredbe št. 1/2003 (2) („osnutek sklepa“). Osnutek sklepa je naslovljen na podjetja Universal Studios International B.V., Universal Studios Limited in Comcast Corporation (skupaj: „NBCUniversal“), CPT Holdings Inc., Colgems Productions Limited in Sony Corporation (skupaj: „Sony Pictures“), Warner Bros. International Television Distribution Inc. in Warner Media LLC (skupaj: „Warner Bros.“), The Walt Disney Company, The Walt Disney Company Limited (skupaj: „Disney“) ter Sky UK Limited in Sky Limited (3) (skupaj: „Sky“). Podjetja skupin NBCUniversal, Sony Pictures, Warner Bros. in Disney se v nadaljnjem besedilu skupaj imenujejo „Studii“.

(2) To je drugo končno poročilo pooblaščenca za zaslišanje v zadevi AT.40023, prvo poročilo pa je bilo končno poročilo v zvezi s sklepom Komisije z dne 26. julija 2016 (4) („sklep o podjetju Paramount“), s katerim so bile sprejete zaveze podjetja Paramount Pictures International Limited (prej Viacom Global (Nizozemska) B.V.) in podjetja Viacom Inc. (skupaj „Paramount Pictures“) (5).

(3) Zadeva AT.40023 obravnava klavzule („sporne klavzule“) v nekaterih dvostranskih licenčnih dogovorih, sklenjenih med podjetji skupine Sky in posamičnimi skupinami podjetij Studios, Twentieth Century Fox Telecommunications International Inc. (skupaj s podjetjem Twenty-First Century Fox Inc.: „Fox“ (6)) in Paramount Pictures. Nekatere sporne klavzule podjetjem skupine Sky prepovedujejo ali ga omejujejo pri zagotavljanju maloprodajnih storitev plačljive televizije kot odziv na nenaročene zahteve potrošnikov, ki prebivajo ali se nahajajo v Evropskem gospodarskem prostoru („EGP“), vendar zunaj Združenega kraljestva in Republike Irske. Preostale sporne klavzule zahtevajo od podjetij skupin NBCUniversal, Sony Pictures, Warner Bros., Fox ali Paramount Pictures, da izdajateljem plačljivih televizijskih programov, ki se nahajajo znotraj EGP, vendar zunaj Združenega kraljestva in Irske, prepovejo ali jim omejijo, da bi se odzivali na nenaročene zahteve potrošnikov, ki prebivajo in se nahajajo v Združenem kraljestvu in na Irskem.

(4) Komisija je 23. julija 2015 sprejela obvestilo o nasprotovanju, v katerem je izrazila svoje predhodno stališče, da sporne klavzule pomenijo kršitev člena 101 Pogodbe in člena 53 Sporazuma EGP s strani podjetij skupin Universal Studios International B.V., Comcast Corporation, Disney, Sony Pictures, Warner Bros., Fox, Paramount Pictures in Sky („naslovniki obvestila o nasprotovanju“).

(5) Vsi naslovniki obvestila o nasprotovanju so dostopali do spisa Komisije med 3. in 5. avgustom 2015. Po korespondenci s skupino podjetij Sony glede njenega zahtevka za dostop do informacij, na katerih temelji predhodna ocena v odstavku 267 obvestila o nasprotovanju, je GD za konkurenco predložil vsem naslovnikom obvestila o nasprotovanju celotno besedilo sprotne opombe 132 obvestila o nasprotovanju. Noben od naslovnikov obvestila o nasprotovanju ni te zadeve posredoval meni.

(6) GD za konkurenco je 16. decembra 2015 po korespondenci s podjetji skupin Sky, Warner Bros. in Fox dovolil dostop do nezaupnih različic delov pisnih odgovorov na obvestilo o nasprotovanju, ki so jih predložili druge naslovniki obvestila o nasprotovanju.

(7) GD za konkurenco je po preučitvi zahtevkov podjetij skupin Sky, Fox, Warner Bros. in zlasti skupine NBCUniversal dovolil naslovnikom obvestila o nasprotovanju dostop do nezaupnih različic pisnih pripomb zainteresiranih tretjih oseb (7). Vsi naslovniki obvestila o nasprotovanju so imeli priložnost, da predstavijo pisne pripombe na omenjena opažanja pripombe.

(8) Vsi naslovniki obvestila o nasprotovanju so nanj odgovorili v pisni obliki v določenem roku ali, če je to ustrezno, do podaljšanega roka, ki ga je določil GD za konkurenco, ter zaprosili za ustno zaslišanje (8).

(9) Zaslišanje je potekalo tri dni, in sicer od 18. do 20. januarja 2016. Na ustnem zaslišanju so sodelovali vsi naslovniki obvestila o nasprotovanju in 11 zainteresiranih tretjih oseb.

(10) S sklepom o podjetju Paramount z dne 26. julija 2016 so zaveze, ki jih je ponudilo podjetje Paramount Pictures za odpravo pomislekov, ki jih je Komisija izrazila v obvestilu o nasprotovanju, postale zavezujoče. Komisija je 12. januarja 2018 uradno zaključila postopek v zadevi AT.40023, ki se je nanašal na podjetje Paramount Pictures.

(11) Po spremembah korporacijske strukture podjetij skupine NBCUniversal je Komisija 12. januarja 2018 začela postopek v skladu s členom 2(1) Uredbe št. 773/2004 v zvezi s podjetjem Universal Studios Limited. Komisija je istega dne sprejela dopolnilno obvestilo o nasprotovanju, naslovljeno na podjetja skupine NBCUniversal, v katerem je sprejela predhodni sklep, da zadevne sporne klavzule pomenijo kršitev člena 101 Pogodbe in člena 53 Sporazuma EGP s strani podjetij skupine NBCUniversal. Podjetja skupine NBCUniversal so v določenem roku pisno odgovorila na to dopolnilno obvestilo o nasprotovanju in ni uveljavljajo svoje pravice do ustnega zaslišanja.

(12) Poleg tega je Komisija 12. januarja 2018 sprejela dopis o dejstvih, naslovljen na podjetja skupin Studios, Fox in Sky, (skupaj: „naslovljenci dopisa o dejstvih“), s katerim jih je obvestila o nadaljnjih dokazih, na katere se Komisija ni izrecno zanašala v obvestilu o nasprotovanju ali dopolnilnem obvestilu o nasprotovanju, vendar bi lahko bili pomembni za utemeljitev predhodnih ugotovitev iz obvestila o nasprotovanju in dopolnilnega obvestila o nasprotovanju.

(13) Po izdaji dopisa o dejstvih je Komisija naslovnikom dopisa o dejstvih odobrila dodatni dostop do spisa v zadevi AT.40023. Nekateri zahtevki za nadaljnji dostop do spisa so bili posredovani meni. Dele teh zahtevkov sem odobril, preostale pa zavrnil.

(14) Po izdaji dopisa o dejstvih so nekatere zainteresirane tretje osebe zaprosile za dostop do nezaupne različice tega dokumenta, da bi predložile pripombe. Zahtevke sem zavrnil, saj je GD za konkurenco že obvestil zainteresirane tretje osebe o naravi in vsebini postopka (ki ga dopis o dejstvih ni spremenil) in je že predložil njihove pripombe.

(15) Podjetja skupine Disney so 25. oktobra 2018 ponudila zaveze, da bi odpravila pomisleke Komisije iz obvestila o nasprotovanju („prvotne zaveze podjetij skupine Disney“).

(16) Komisija je 9. novembra 2018 objavila obvestilo v skladu s členom 27(4) Uredbe Sveta (ES) št. 1/2003 („prvo obvestilo“), v katerem je povzela zadevo in prvotne zaveze podjetij skupine Disney ter pozvala tretje osebe, naj predložijo svoje pripombe o teh zavezah v enem mesecu od datuma objave prvega obvestila (9).

(17) Podjetja skupin NBCUniversal, Sony Pictures, Warner Bros. in Sky so 12. in 13. decembra 2018 ponudila zaveze za odpravo pomislekov Komisije glede konkurence iz obvestila o nasprotovanju in dopolnilnega obvestila o nasprotovanju.

(18) Komisija je 21. decembra 2018 objavila drugo obvestilo s povzetkom zadeve in zavez, ki so jih ponudila podjetja skupin NBCUniversal, Sony Pictures, Warner Bros. in Sky ter pozvala tretje osebe, naj predložijo svoje pripombe o teh zavezah v enem mesecu po datumu objave tega drugega obvestila (10).

(19) Komisija je prejela pripombe 10 anketirancev glede prvotnih zavez, ki so jih ponudila podjetja skupine Disney, ter zavez, ki so jih ponudila podjetja skupin NBCUniversal, Sony Pictures, Warner Bros. in Sky.

(20) Podjetja skupine Disney so 5. februarja 2019 še dodatno pojasnila nekatere vidike svojih zavez.

(21) V osnutku sklepa je ugotovljeno, da glede na revidirane zaveze podjetij skupine Disney in zaveze, ki so jih ponudila podjetja skupin NBCUniversal, Sony Pictures, Warner Bros. in Sky, ni več razlogov za ukrepanje zoper podjetja skupin Studios in Sky, ter da bi bilo zato treba brez poseganja v člen 9(2) Uredbe (ES) št. 1/2003 končati postopek proti podjetjem teh dveh skupin.

(22) Na splošno menim, da so bile upoštevane dejanske postopkovne pravice.

Bruselj, 26. februar 2019 Wouter WILS

(1) V skladu s členoma 16 in 17 Sklepa 2011/695/EU predsednika Evropske komisije z dne 13. oktobra 2011 o funkciji in mandatu pooblaščenca za zaslišanje v nekaterih postopkih o konkurenci, (UL L 275, 20.10.2011, str. 29) („Sklep 2011/695/EU“).

(2) Uredba Sveta (ES) št. 1/2003 z dne 16. decembra 2002 o izvajanju pravil konkurence iz členov 81 in 82 Pogodbe (UL L 1, 4.1.2003, str. 1) („Uredba 1/2003“).

(3) Podjetje Sky Limited je bilo prej Sky Plc.

(4) Sklep Komisije z dne 26. julija 2016 v zvezi s postopkom na podlagi člena 101 Pogodbe o delovanju Evropske unije in člena 53 Sporazuma EGP (Zadeva AT.40023 – Čezmejni dostop do plačljive televizije), C(2016) 4740 final.

(5) Končno poročilo pooblaščenca za zaslišanje – Čezmejni dostop do plačljive televizije – pripombe podjetja Paramount (AT.40023) (UL C 437, 25.11.2016, p. 3).

(6) Skupina podjetij Disney je 14. decembra 2017 napovedala sporazum, s katerim bo pridobila ves ali skoraj ves kapital podjetja Twenty-First Century Fox Inc., ki je bilo nazadnje imetnik vsega ali skoraj vsega kapitala podjetja Twentieth Century Fox Telecommunications International Inc. Zaključek tega prevzema poteka v tem trenutku.

(7) V zadevi AT.40023 sem priznal 26 zainteresiranih tretjih strani: ANICA, Associazione Nazionale Industrie Cinematografiche Audiovisive Multimediali; APA – Asociace Producentů v audiovizi, z.s; Association des Producteurs de Cinéma; BEUC, Evropska potrošniška organizacija; BT Group plc; C More Entertainment; Dansko združenje producentov; DTS, Distribuidora de Televisión Digital S.A.; EFADs – Evropskim združenjem direktorjev agencij za film; Klub evropskih producentov; Groupe Canal+; FAMA – Film and Music Austria; FAPAE; Nizozemski filmski producenti; KIPA – Gospodarska zbornica poljskih avdiovizualnih producentov; La Liga – Liga Nacional de Fútbol Profesional; Poljski inštitut za film; Zveza producentov za film in televizijo; ProSiebenSat.1 Media SE; Spitzenorganisation der Filmwirtschaft e.V.; Švedsko združenje filmskih in televizijskih producentov; Britanski inštitut za film; The Football Association Premier League Limited; UPFF – Union des Producteurs Francophones de Films; VOFTP – Vlaamse Onafhankelijke Film & Televisie Producenten; in Zentropa.

(8) Razen podjetja Sky Plc, ki se ni odzvalo na obvestilo o nasprotovanju.

(9) Sporočilo Komisije, objavljeno v skladu s členom 27(4) Uredbe Sveta (ES) št. 1/2003 v zadevi AT.40023 – Čezmejni dostop do plačljive televizije (UL C 403, 9.11.2018, str. 17–19).

(10) Sporočilo Komisije, objavljeno v skladu s členom 27(4) Uredbe Sveta (ES) št. 1/2003 v zadevi AT.40023 – Čezmejni dostop do plačljive televizije (UL C 460, 21.12.2018, str. 32).